text: Overrasket af oversvømmelse på skole: Vi pumper på livet løs
  22 maj 2018 kl. 07.44
  Der ventede en overraskelse, da Bryndum Skole tirsdag morgen åbnede igen efter pinsens fridage.Et lokalt skybrud havde nemlig resulteret i en oversvømmelse.
  Selvom det de fleste steder i Syd- og Sønderjylland er knastørt, faldt der meget lokalt store regnmængder op til pinsedagene.
  I Bryndum ved Esbjerg ramte et lokalt skybrud fredag eftermiddag byens skole, hvor vand slog op gennem klokakken og trængte ind i en kælder på skolen, der rummer et teknikrum.
  Klaus Kristensen, indsatsleder, Sydvestjysk Brandvæsen: "Vi pumper på livet løs, og det vil vare et par timer endnu."
  Regnen faldt efter skoletid, og derfor blev oversvømmelsen først opdaget tirsdag morgen, hvor der stadig stod vand i omkring en meters højde både inden døre og i kælderhalsen.
  - Vi pumper på livet løs, og det vil vare et par timer endnu. Skaderne er dog begrænset, selvom kælderen har stået under vand i tre dage, siger indsatsleder ved Sydvestjysk Brandvæsen Klaus Kristensen til TV SYD.
  Lørdag var der også lokalt flere store regnskyl i Esbjerg, hvor blandt andet en gangtunnel under Degnevej blev oversvømmet.
  
  